Foto: ICTY

HAŠKI sud odlučio je Gorana Hadžića, osumnjičenika za ratne zločine, pustiti na privremenu slobodu. Planirano je da Hadžić na slobodi ostane do svibnja.

Na privremenu slobodu Hadžić je pušten zbog teške bolesti. U medicinskoj dokumentaciji koju je priložio zahtjevu za puštanjem na privremenu slobodu, Hadžić je naveo da boluje od karcinoma, da se nalazi u terminalnom stadiju, te da vjerojatno neće doživjeti izricanje prvostupanjske presude. Zbog toga je tražio da ga se pusti na slobodu kako bi se u Srbiji podvrgnuo kemoterapiji, a po povratku u Haag naručen je za magnetsku rezonancu.

Hadžiću je tumor na mozgu dijagnosticiran krajem prošle godine. Liječnici su mu tada rekli da će živjeti još najdulje dvije godine. Zbog bolesti više ne može ni pratiti suđenje.

Pušten uz garanciju srpske vlade

U priopćenja koje je medijima poslano iz Haaga navodi se da će Hadžić biti prepraćen do aerodroma Schiphol u Nizozemskoj, gdje će biti predan predstavnicima Republike Srbije, uz čiju je garanciju pušten na privremenu slobodu.

Tekst se nastavlja ispod oglasa

U njihovoj će pratnji biti prebačen do Novog Sada, navodi se u odluci suda, uz dodatak da će u Haag biti vraćen tijekom svibnja. Ne navodi se kojeg će datuma Hadžić biti vraćen Hašom sudu. Na povratnom letu ga predstavnici Srbije moraju prepratiti do aerodroma u Nizozemskoj, gdje će ga ponovo preuzeti predstavnici Međunarodnog suda za ratne zločine.

Prije odlaska iz Haaga Hadžić mora detalje svog itinerara predati sudu, kao i nizozemskom ministarstvu pravosuđa. Za vrijeme puštanja na privremenu slobodu ne smije napuštati Novi Sad. Svoju putovnicu Hadžić mora predati srpskom MUP-u, te se smije ni na koji način kontaktirati sa svjedocima u postupku protiv njega, žrtvama zločina za koje ga se tereti, kao ni s medijima. Srpska policija mora svaki dan provjeravati pridržava li se Hadžić navedenih uvjeta.

Optužen za ubojstva i progon Hrvata

Optužnica za ratne zločine protiv Hadžića sadrži 14 točaka. Tereti ga se za zločine protiv čovječnosti i povrede ratnog prava i običaja počinjene ubojstvima stotina i progonom tisuća Hrvata s okupiranih područja Hrvatske tijekom Domovinskog rata te za čitav niz drugih zločina.

Hadžić je uhićen u srpnju 2011. godine na Fruškoj gori i izručen sudu u Haagu. Suđenje mu je počelo 16. listopada 2012. godine. Pred sudom je tvrdio da nije kriv za zločine za koje ga se tereti.